**Un Treball de Recerca sobre cases domòtiques guanya la quarta edició de l’Install Party**

El TecnoCampus va acollir el passat divendres 20 d’abril la quarta edició de l’Install Party, una trobada que reuneix estudiants, centres educatius i empreses per posar en comú treballs i projectes tecnològics. Arnau Boix, estudiant de l’Institut Vilatzara, de Vilassar de Mar, va guanyar el concurs de Treballs de Recerca de batxillerat en l’àmbit tecnològic amb un projecte sobre cases domòtiques. Es tracta d’un concepte que fa referència a la integració de diferents tecnologies de la llarg a través de l’ús simultani d’electricitat, electrònica informàtica i telecomunicacions.

Sota el títol “Cases domòtiques, les cases del futur”, en aquest treball Boix no només fa un anàlisi exhaustiu del futur de les cases domòtiques, sinó que alhora explora i planteja sistemes de detecció d’errors pel que fa la implementació d’aquesta tecnologia. També es va atorgar una menció honorífica a l’estudiant Laia Gabarró pel seu Treball de Recerca sobre implementació de l’SLAM en un robot.

L’Institut Torre del Palau, de Terrassa, va rebre un reconeixement pel seu programa per fomentar les vocacions tecnològiques entre els estudiants de secundària i batxillerat. La directora de l’Escola Superior Politècnica, Ester Bernadó, nomenada el passat 17 d’abril, va assistir a l’Install Party per conèixer de primera mà els projectes presentats i va ser l’encarregada de fer el lliurament de premis. Al llarg de la tarda, es van realitzar tallers de *motion capture*, programació de videojocs amb Unity, creació d’ulleres de realitat virtual i animació de videojocs, que van comptar amb prop de quaranta participants. També hi van participar amb un estand algunes empreses del sector, entre les quals destaquen Edukem-nos, Sukuru i Eco White. Com a novetat, aquest any es va disputar un torneig d’eSports en dos jocs, OverWatch i League of Legends, en el qual van participar-hi uns vuitanta estudiants.

L’Install Party és una activitat que s’emmarca dins del moviment Xnergic, una iniciativa impulsada des del TecnoCampus per fomentar les vocacions tecnològics entre joves de 14 a 18 anys que tinguin interès per la tecnologia, o que potser encara no en tenen però volen veure què implica la tecnologia i què se'n pot arribar a fer.

Més informació:
Oriol Ribet
Telf. 93 741 49 60 / 678 794 288
 [www.tecnocampus.cat](http://www.tecnocampus.cat)